b'\n_START_ARTICLE_\nKriva pota\n_START_SECTION_\n1. sezona\n_START_PARAGRAPH_\nSrednje\xc5\xa1olski u\xc4\x8ditelj kemije Walter White (Bryan Cranston), ki poleg pou\xc4\x8devanja za dodaten zaslu\xc5\xbeek dela \xc5\xa1e v avtopralnici, da bi pre\xc5\xbeivel svojo dru\xc5\xbeino, se nekega dne zgrudi v slu\xc5\xbebi in dobi diagnozo plju\xc4\x8dnega raka v poznem stadiju. Kasneje spremlja svojega svaka, pripadnika Agencije za nadzor nad drogami (DEA) Hanka Schraderja (Dean Norris), na racijo, kjer opazi svojega nekdanjega u\xc4\x8denca Jesseja Pinkmana (Aaron Paul), ki zbe\xc5\xbei s prizori\xc5\xa1\xc4\x8da ilegalnega laboratorija za pridobivanje metamfetamina. \xc4\x8cez nekaj \xc4\x8dasa stopi v stik z Jessejem in naredi na\xc4\x8drt, kako bo uporabil svoje kemijsko znanje za sintezo metamfetamina visoke kakovosti, Jesse pa bo uporabil svoje povezave na ulici za preprodajo droge. \xc5\xbdeli namre\xc4\x8d zaslu\xc5\xbeiti dovolj denarja, da bi pred smrtjo preskrbel svojo nose\xc4\x8do \xc5\xbeeno Skyler (Anna Gunn) in najstni\xc5\xa1kega sina, ki trpi za cerebralno paralizo, ter pokril visoke stro\xc5\xa1ke zdravljenja. Res mu uspe narediti metamfetamin izredne kakovosti, pri prodaji pa prideta partnerja v konflikt z drugimi preprodajalci drog. Prisiljena sta sodelovati z lokalnim preprodajalcem Tucom (Raymond Cruz), ki je sicer vpliven, a zelo nepredvidljiv. Kljub te\xc5\xbeavam Walter nadaljuje s proizvodnjo, pri \xc4\x8demer prevzame psevdonim\xc2\xa0\xc2\xbbHeisenberg\xc2\xab.\n_START_SECTION_\n2. sezona\n_START_PARAGRAPH_\nZa\xc4\x8detek je po\xc4\x8dasen in Walter ima \xc5\xa1e vedno te\xc5\xbeave z ra\xc4\x8duni za zdravljenje. Kljub ve\xc4\x8d slabim izku\xc5\xa1njam pri sodelovanju z Jessejem popusti in ga znova vzame za partnerja. Te\xc5\xbeave pa se nadaljujejo - Jessejev prijatelj Badger (Matt L. Jones) je aretiran pri poskusu prodaje droge agentu pod krinko, zaradi \xc4\x8desar Walter najame odvetnika sumljivega slovesa Saula Goodmana (Bob Odenkirk), da bi mu pomagal. Walter in Jesse se odpeljeta z avtodomom v pu\xc5\xa1\xc4\x8davo in v \xc5\xa1tirih dneh izdelata ve\xc4\x8djo koli\xc4\x8dino metamfetamina, vendar v poskusu prodaje rivalna tolpa ubije Comba, \xc5\xa1e enega od Jessejevih prijateljev, saj je za\xc5\xa1el na njihov teritorij. Saul zato predlaga u\xc4\x8dinkovitej\xc5\xa1i na\xc4\x8din razpe\xc4\x8devanja. Jesse se v tem \xc4\x8dasu zbli\xc5\xbea s svojo sosedo in najemodajalko Jane Margolis (Krysten Ritter). Jane je odvisnica na odvajanju od drog, a popusti sku\xc5\xa1njavi in z Jessejem pri\xc4\x8dneta jemati heroin. Saul najde Waltu in Jesseju novega partnerja, poslovne\xc5\xbea Gustava \xc2\xbbGusa\xc2\xab\xc2\xa0Fringa (Giancarlo Esposito), ki je pripravljen pla\xc4\x8dati 1,2 milijona USD za ve\xc4\x8d kot 17 kg metamfetamina, ki ga \xc5\xa1e vedno nista uspela prodati. Na dogovorjeni dan je Jesse neuporaben zaradi odmerka heroina, zato Walter v naglici dostavi produkt Gusu, da ne bi zapravil prilo\xc5\xbenosti, vendar zaradi tega zamudi rojstvo svoje h\xc4\x8derke. Nato zadr\xc5\xbei Jessejevo polovico zaslu\xc5\xbeka, a Jane to izve in dobi denar od njega z izsiljevanjem. Walt med kasnej\xc5\xa1im obiskom pri Jesseju vidi, kako se Jane, ki zaradi heroina ni pri zavesti, pri\xc4\x8dne du\xc5\xa1iti s svojim bljuvanjem, in jo pusti umreti. Doma pride v konflikt s Skyler, ki je postala sumni\xc4\x8dava zaradi njegove odsotnosti in stalnih izgovorov. Pri\xc4\x8dne odkrivati resnico o njegovem skrivnem \xc5\xbeivljenju in zahteva lo\xc4\x8ditev.\n_START_SECTION_\n3. sezona\n_START_PARAGRAPH_\nWalter \xc5\xbeeli obdr\xc5\xbeati dru\xc5\xbeino skupaj in pove Skyler resnico, ona pa je zaprepadena in zahteva lo\xc4\x8ditev tudi uradno. Takrat mu Gus ponudi 3 milijone USD za tri mesece dela zanj, kar vklju\xc4\x8duje vrhunski laboratorij in sposobnega asistenta Galea (David Costabile). Hkrati Jesse nadaljuje z izdelavo in prodajo metamfetamina na lastno pest. Preiskuje ga Hank, ki po\xc4\x8dasi zbira dokaze za aretacijo. Nekega dne Tucova bratranca posku\xc5\xa1ata ubiti Hanka; ta napad pre\xc5\xbeivi, a je huje ranjen._NEWLINE_Jesse zagrozi Walterju, da ga bo izdal, \xc4\x8de bo aretiran, zato mu Walter ponudi Galeov polo\xc5\xbeaj v laboratoriju. Ponudbo sprejme, pri\xc4\x8dne pa skrivoma krasti del proizvoda ter ga prodajati na strani. V programu odvajanja od heroina spozna \xc5\xbeensko, s katero postane par, in izve, da so Gus in njegovi pajda\xc5\xa1i napeljali njenega 11-letnega brata na umor Comba. Odlo\xc4\x8di se ma\xc5\xa1\xc4\x8devati prijatelja. Povzro\xc4\x8di nekaj te\xc5\xbeav, nakar ga Walter sicer obvaruje pred Gusovim besom, a ta pri\xc4\x8dne izgubljati potrpljenje z dvojico. Galeu naro\xc4\x8di, naj od Walterja dobi dovolj podatkov za samostojno izdelovanje metamfetamina. Tik preden Gusovi pajda\xc5\xa1i odstranijo Walterja, ta naro\xc4\x8di Jesseju naj ubije Galea, kar bi prisililo Gusa, da ga obdr\xc5\xbei kot edinega, ki zna sintetizirati tako dober produkt.\n_START_SECTION_\n4. sezona\n_START_PARAGRAPH_\nJesse res umori Galea. Gus je njega in Walterja prisiljen obdr\xc5\xbeati, a se ju loti disciplinirati ter spreti med seboj. Walter mora ve\xc4\x8dinoma delati sam, Jesseja pa sku\xc5\xa1a Gus premamiti tako, da mu dodeli odgovornej\xc5\xa1o zadol\xc5\xbeitev spremljanja njegovega izterjevalca Mikea na terenu. Odnos med Walterjem in Jessejem se mo\xc4\x8dno poslab\xc5\xa1a. Medtem Hank, ki okreva po napadu, najde povezavo med Galeom in Gusom. Spozna, da je Gus pomemben razpe\xc4\x8devalec drog in za\xc4\x8dne zbirati dokaze za obto\xc5\xbenico. Gus dojame, da lahko Walterjeva povezava s Hankom ogrozi celotno operacijo, zato odpusti Walterja in mu pove, da bo ubil Hanka ter zagrozi z umorom Walterjeve celotne dru\xc5\xbeine, \xc4\x8de mu bo ta stopil na pot. Walter in Jesse se zato pobotata in izdelata na\xc4\x8drt, kako bosta ubila Gusa. Na\xc4\x8drt vklju\xc4\x8duje nekdanjega vodjo rivalnega mamilarskega kartela Hectorja Salamanco, ki naj bi detoniral samomorilsko bombo. Hectorju uspe, pri \xc4\x8demer umre skupaj z Gusom. Nato Walter in Jesse uni\xc4\x8dita laboratorij, Walter pa sporo\xc4\x8di svoji zdaj odtujeni, a po sili razmer sodelujo\xc4\x8di \xc5\xbeeni: \xc2\xbbZmagal sem\xc2\xab.\n_START_SECTION_\n5. sezona\n_START_PARAGRAPH_\nWalter po smrti Gusa Fringa prepri\xc4\x8da Jesseja in Gusovega nekdanjega pajda\xc5\xa1a Mikea, da vzpostavijo novo operacijo izdelave in razpe\xc4\x8devanja metamfetamina. Mike prevzame poslovni del, Walter in Jesse pa sodelujeta z ekipo, ki izvaja fumigacijo, in skrivoma izdelujeta metamfetamin v zape\xc4\x8datenih hi\xc5\xa1ah. Ekipa DEA pod Hankovim vodstvom medtem odkrije devet zapornikov in odvetnika, ki jim Mike redno pla\xc4\x8duje, da ne izdajo Gusovega in njegovega po\xc4\x8detja. Walter ubije Mikea, vendar ga zaskrbi, da bodo zaporniki s svojimi informacijami uni\xc4\x8dili vse, ko bo prenehal prihajati denar. Zato najame vodjo neonacisti\xc4\x8dne tolpe Jacka Welkerja, ki s pomo\xc4\x8djo svojih znancev v zaporih organizira umor vseh devetih. Walter nadaljuje s poslovanjem, dokler se pri vsoti 80 milijonov dolarjev, ki jih Skyler hrani v gotovini v nekem skladi\xc5\xa1\xc4\x8du, ne odlo\xc4\x8di upokojiti._NEWLINE_Kasneje je Hank z \xc5\xbeeno na obisku pri Whiteovih, kjer po naklju\xc4\x8dju naleti na Galeovo sporo\xc4\x8dilo Walterju in spozna, da je Walter zloglasni Heisenberg, ki ga je lovil ves ta \xc4\x8das. Zaprepaden in besen se pove\xc5\xbee z Jessejem, ki prav tako prezira Walterja zaradi vsega slabega, kar je storil. Walter, stisnjen v kot, zakoplje denar v pu\xc5\xa1\xc4\x8davi in najame Jacka, da bi ubil Jesseja. Ko posku\xc5\xa1a sam obra\xc4\x8dunati z Jessejem, ga Hank pretenta in aretira. Vendar se pripelje Jackova tolpa, s katero se Hank zaplete v strelski obra\xc4\x8dun in je na koncu usmr\xc4\x8den, Jesseja pa ujamejo in prisilijo v izdelavo metamfetamina zanje. Poberejo tudi skoraj ves Walterjev denar._NEWLINE_Skyler in Walterjev sin sta iz sebe zaradi Hankove smrti in ne \xc5\xbeelita pobegniti z Walterjem, ki ga krivita za te dogodke. Namesto tega pokli\xc4\x8deta policijo. Walter se naslednjih nekaj mesecev skriva v samotni ko\xc4\x8di v New Hampshireu, \xc5\xbee precej zdelan zaradi raka. Kasneje se vrne v Novo Mehiko, da bi \xc5\xa1e zadnji\xc4\x8d obiskal dru\xc5\xbeino in se ma\xc5\xa1\xc4\x8deval Jacku. Tisti ve\xc4\x8der postreli celotno tolpo z avtomatsko pu\xc5\xa1ko, ki jo je skril v prtlja\xc5\xbeniku avtomobila, in osvobodi Jesseja, ki pobegne pred prihodom policistov. Walter, smrtno ranjen v obra\xc4\x8dunu, po\xc4\x8daka na posestvu in na koncu podle\xc5\xbee po\xc5\xa1kodbi.\n_START_SECTION_\nZasnova\n_START_PARAGRAPH_\nKriva pota je ustvaril Vince Gilligan, znan kot avtor Foxove serije Dosjeji X. Osnovna ideja je bila posneti serijo, v kateri se protagonist postopoma spremeni v antagonista. Po njegovem mnenju so televizijski liki tradicionalno stati\xc4\x8dni, na ra\xc4\x8dun \xc4\x8desar se lahko serija nadaljuje dolga leta ali celo desetletja. Namesto tega je \xc5\xbeelel postaviti spremembo za temeljni koncept. Povedano druga\xc4\x8de, Walterja je hotel \xc2\xbbspremeniti iz g. Chipsa v Brazgotinca\xc2\xab. Na to namiguje tudi naslov izvirnika (Breaking Bad), ki je v angle\xc5\xa1\xc4\x8dini fraza s pomenom \xc2\xbbpostati divji\xc2\xab, \xc2\xbbse upreti avtoriteti\xc2\xab._NEWLINE_Ideja za zgodbo se je Gilliganu porodila, ko sta s kolegom Thomasom Schnauzem debatirala o svoji takratni situaciji (oba sta bila brez dela) in v \xc5\xa1ali sklenila, da bi bila najbolj\xc5\xa1a re\xc5\xa1itev postaviti laboratorij za izdelavo metamfetamina v zadnji del avtodoma, se voziti naokrog po dr\xc5\xbeavi, kuhati drogo in slu\xc5\xbeiti denar. Gilligan je napisal koncept in za\xc4\x8del ponujati idejo razli\xc4\x8dnim studijem, a je skoraj obupal, ko je odkril serijo Gand\xc5\xbea (Weeds) z zelo podobno premiso. Producenti so ga prepri\xc4\x8dali, da je njegova ideja dovolj izvirna, da lahko uspe, a je kasneje povedal, da bi jo opustil, \xc4\x8de bi prej vedel za Gand\xc5\xbeo._NEWLINE_Tekom serije je avtor z ekipo piscev Walterja vedno bolj spreminjal v antipati\xc4\x8den lik. V tem \xc4\x8dasu je v intervjuju izjavil, da \xc5\xbeelijo gledalce prisiliti v to, da podvomijo v svojega junaka. Pred finalom je bilo zanj \xc5\xbee te\xc5\xbeko pisati Walterjevo zgodbo, ker je bil lik \xc5\xbee toliko tema\xc4\x8den in moralno sporen.  Kljub temu ga je ideja od za\xc4\x8detka tako prevzela, da ni preve\xc4\x8d razmi\xc5\xa1ljal o tem, kako jo bo prodal. Zavedal pa se je, da bi lahko imel pri \xc5\xa1efih studiev te\xc5\xbeave s tako nenavadno in tema\xc4\x8dno zgodbo in je bil pripravljen na zavrnitev.\n_START_SECTION_\nRazvoj\n_START_PARAGRAPH_\nTelevizijska mre\xc5\xbea AMC je naro\xc4\x8dila devet epizod za prvo sezono (vklju\xc4\x8dno s pilotno), toda zaradi stavke ameri\xc5\xa1kega sindikata scenaristov konec 2007 je bilo posnetih samo sedem. V prvih razli\xc4\x8dicah scenarija je bilo dogajanje postavljeno v kalifornijsko mesto Riverside, a so na Sonyjev predlog za lokacijo snemanja izbrali Albuquerque, kjer so lahko izkoristili dav\xc4\x8dne olaj\xc5\xa1ave zvezne dr\xc5\xbeave Nova Mehika. Gilligan se je zavedel, da bi se pri posnetkih proti vzhodu moral stalno izogibati prepoznavnemu gorovju Sandia, zato je spremenil lokacijo zgodbe. _NEWLINE_Ve\xc4\x8dina serije je bila posneta na 35-mm filmski trak, digitalne kamere pa so uporabili za dodatne zorne kote, posnetke iz igral\xc4\x8deve perspektive in fotografijo v \xc4\x8dasovnih presledkih (time-lapse). Izdelava je stala pribli\xc5\xbeno 3 milijone USD na epizodo, kar je ve\xc4\x8d od povpre\xc4\x8dja za osnovni kabelski program._NEWLINE_Julija 2011 je Vince Gilligan namignil, da namerava zaklju\xc4\x8diti serijo s peto sezono. Kmalu za tem so se za\xc4\x8dela pogajanja med mre\xc5\xbeo AMC in produkcijsko hi\xc5\xa1o Sony glede pete in verjetno zadnje sezone. Pri AMC so \xc5\xbeeleli skraj\xc5\xa1ati sezono na \xc5\xa1est do osem epizod namesto 13 za zni\xc5\xbeanje stro\xc5\xa1kov, kar pa so producenti zavrnili. Pri\xc4\x8deli so \xc5\xbee poizvedovati pri drugih televizijskih mre\xc5\xbeah za prevzem v primeru da AMC ne bi popustil, vendar je 14. avgusta mre\xc5\xbea oznanila zadnjo, peto sezono s 16 epizodami. Poleg mati\xc4\x8dne televizijske mre\xc5\xbee je bil za globalni uspeh klju\xc4\x8dna tudi spletna storitev videa na zahtevo Netflix, ki jo je Gilligan posebej omenil na podelitvi emmyjev septembra 2013.\n_START_SECTION_\nStrokovna verodostojnost\n_START_PARAGRAPH_\nSerija \xc4\x8drpa motiv iz resni\xc4\x8dno te\xc5\xbeavnih zapletov z odvisnostjo mladine od substanc in zavra\xc4\x8danje re\xc5\xa1itev v zvezi z zasvojenostjo mladih. Organizacija zdru\xc5\xbeenih narodov z Uradom za droge in kriminal ocenjuje svetovno produkcijo droge ob \xc4\x8dasu za\xc4\x8detka snemanja te serije na pribli\xc5\xbeno 500 ton na leto ali 24,7 milijon odvisnikov na leto. Ameri\xc5\xa1ke uradne slu\xc5\xbebe so ob za\xc4\x8detku snemanja serije ugotavljale, da drogo uporablja pribli\xc5\xbeno 13 milijonov ljudi, starej\xc5\xa1ih od 12 let, kar pol milijona jih je \xc5\xbee rednih u\xc5\xbeivalcev. Nekaj manj od 5\xc2\xa0% \xc5\xa1olarjev je \xc5\xbee poskusilo metamfetamin vsaj enkrat, lokalno pa so te ocene lahko tudi znatno vi\xc5\xa1je. V Evropi izstopa \xc4\x8ce\xc5\xa1ka, kjer se droga pogosto imenuje Pervitin, vidno izstopa ta droga tudi na \xc5\xa0vedskem, Finskem, Slova\xc5\xa1kem in Latviji, kjer so ocene uporabe med 20 in 60 odstotki vsaj be\xc5\xbenega stika z drogo. Droga je pogosta tudi na Tajskem in Filipinih v obliki manj\xc5\xa1ih tablet s podobnim u\xc4\x8dinkom. Zaradi nizkih stro\xc5\xa1kov izdelave in nakupa ter medlimi uporabniki, ki so ob visoki odvisnosti zlahka nevarni za svojo okolico, se serija ukvarja predvsem s te\xc5\xbeavami doma\xc4\x8dih pridelovalcev, hkrati pa izpostavlja te\xc5\xbeave vzpostavljanja nelegalne distribucije. Posneta je bila v obmejni dr\xc5\xbeavi z Mehiko, ki je tranzitna dr\xc5\xbeava za mnoge druge droge, po katerih povpra\xc5\xa1ujejo v ZDA._NEWLINE_Na za\xc4\x8detku ustvarjalci niso imeli pomo\xc4\x8di \xc5\xa1olanih kemikov pri pisanju, zaradi \xc4\x8desar se je moral Vince Gilligan veliko nau\xc4\x8diti o kemiji in trgovanju z drogami, da so bili dialogi prepri\xc4\x8dljivi. V ta namen je prebiral izpovedi odvisnikov in govoril z nekdanjimi preprodajalci. Sprva je lahko kemijski del poenostavil, saj prva sezona ne vsebuje zapletenej\xc5\xa1ih razlag, le Walta, ki predava srednje\xc5\xa1olsko kemijo u\xc4\x8dencem. Kasneje je objavil pro\xc5\xa1njo za pomo\xc4\x8d v strokovni reviji Chemical & Engineering News, na katero se je odzvala profesorica organske kemije z Univerze Oklahome Donna Nelson, ki je nato preverjala pravilnost kemijskih formul in reakcij v scenarijih ter pomagala pri dialogih. Pomagal je tudi kemik Agencije za nadzor nad drogami iz Dallasa. Kljub temu so drugi kemiki izrazili dvom o ve\xc4\x8d prizorih, izvedljivost dveh prizorov iz prve sezone pa je ovrgla tudi ekipa serije MythBusters._NEWLINE_Na strani varuhov zakona je Dean Norris kot Hank Schrader s pridom uporabil svoje izku\xc5\xa1nje z vlogami policistov. V to kulturo se je lahko v\xc5\xbeivel tudi osebno, njegov prijatelj iz otro\xc5\xa1tva je namre\xc4\x8d policist v Chicagu, drugi prijatelj pa \xc5\xa1erif na obmo\xc4\x8dju Los Angelesa.\n_START_SECTION_\nIzbor igralcev\n_START_PARAGRAPH_\nVince Gilligan je Bryana Cranstona za glavno vlogo izbral na podlagi nastopa v eni od epizod serije Dosjeji X, pri kateri je sam delal kot scenarist. Cranston je igral vlogo neozdravljivo bolnega antisemita in ostal v Gilliganovem spominu kot igralec, ki je sposoben ljudem hkrati prikupiti lik in ga narediti odvratnega. Odgovorne pri AMC je bilo zanj te\xc5\xbeko prepri\xc4\x8dati, saj so ga poznali le po komi\xc4\x8dni vlogi dru\xc5\xbeinskega o\xc4\x8deta Hala v seriji Glavca in so sprva ponudili vlogo Johnu Cusacku in Matthewu Brodericku. \xc5\xa0ele ko sta jo oba zavrnila, jih je Gilligan uspel prepri\xc4\x8dati tako, da jim je predvajal epizodo Dosjejev X. Cranston je pomembno prispeval k razvoju lika Walterja Whitea; zanj je napisal ozadje in ve\xc4\x8dkrat spreminjal elemente scenarija, kadar se ni strinjal z obravnavo svojega lika._NEWLINE_Aaron Paul je bil za vlogo njegovega pajda\xc5\xa1a Jesseja izbran na avdiciji, kjer je najbolj prepri\xc4\x8dljivo zadel vedenje zgube, ki se vrti v sumljivi dru\xc5\xbebi. Sprva je bilo mi\xc5\xa1ljeno, da bo umrl konec prve sezone, a sta se Paul in Cranston tako dobro ujela, da so zanju spremenili celotno dinamiko serije. Anna Gunn je morala za svojo vlogo na avdiciji odigrati sceno, kjer masturbira Cranstonu in ob tem hladnokrvno spremlja potek avkcije na eBayu, Dean Norris pa je imel za avdicijo ma\xc4\x8disti\xc4\x8den in nekoliko rasisti\xc4\x8den monolog o svojem sodelavcu Steveu Gomezu (Steven Michael Quezada), skladno z za\xc4\x8detno zasnovo Hanka Schraderja kot komi\xc4\x8dnega lika.\n_START_SECTION_\nNa drugih nosilcih\n_START_PARAGRAPH_\nKompleti vseh epizod posamezne sezone so izhajali z zamikom pribli\xc5\xbeno enega leta po koncu sezone na nosilcih DVD in nekoliko kasneje \xc5\xa1e Blu-ray._NEWLINE_Zbirka vseh epizod je iz\xc5\xa1la 26. novembra 2013 v formatu DVD in Blu-ray. Plo\xc5\xa1\xc4\x8dki so bili v \xc5\xa1katli, oblikovani kot sod, v kakr\xc5\xa1nem je Walt zakopal svoj denar. Komplet vsebuje razli\xc4\x8dne dodatke, kot so dvourni dokumentarec o ustvarjanju serije, zbirateljski kovanec in predpasnik restavracije Los Pollos Hermanos, enega pomembnih prizori\xc5\xa1\xc4\x8d v seriji. Vsebuje tudi komi\xc4\x8den alternativni konec, v katerem se Cranston v vlogi svojega lika iz serije Glavca zbudi iz no\xc4\x8dne more in za\xc4\x8dne razlagati svoji \xc5\xbeeni Lois (Jane Kaczmarek), kako je sanjal o bombah, policistih in drogah. Ske\xc4\x8d je odkrit poklon koncu serije Newhart, v katerem se glavni igralec prav tako zbudi v svoji prej\xc5\xa1nji seriji.\n_START_SECTION_\nTalking Bad\n_START_PARAGRAPH_\nEpizode drugega dela zadnje, pete sezone je spremljala polurna pogovorna oddaja Talking Bad pod vodstvom moderatorja Chrisa Hardwicka, v kateri je z gosti (igralci, ustvarjalci serije, slavnimi obo\xc5\xbeevalci ipd.) razpravljal o pravkar predvajani epizodi ter ugibal o naslednji. Oddaja posnema format Talking Dead, spremljevalne oddaje serije \xc5\xbdivi mrtveci, ki se je izkazal za uspe\xc5\xa1nega. Pritegnila je pribli\xc5\xbeno milijon gledalcev na epizodo, razen zadnje epizode, ki je sledila finalu in je - skladno z njim - pritegnila rekordnih 4,4 milijona gledalcev.\n_START_SECTION_\nMet\xc3\xa1stasis\n_START_PARAGRAPH_\nMati\xc4\x8dna produkcijska hi\xc5\xa1a Sony je 13. maja 2013 potrdila, da bo v sodelovanju s podjetjem Teleset posnela priredbo z naslovom Met\xc3\xa1stasis za latinskoameri\xc5\xa1ki trg. Kot distributer je bila navedena korporacija Univision. V priredbi nastopata Diego Trujillo kot Walter Bianco (Walter White) in Roberto Urbina kot Jos\xc3\xa9 Miguel Rosas (Jesse Pinkman) poleg Sandre Reyes (Cielo Blanco/Skyler White) in Juli\xc3\xa1na Arangoja (Henry Navarro/Hank Schrader). Ta serija je obsegala 63 epizod, ki so se predvajale vsakodnevno, v formatu telenovele. Njena zgodba sicer natan\xc4\x8dno sledi izvirniku, le nekateri elementi so prirejeni latinskoameri\xc5\xa1ki kulturi, dogajanje pa je postavljeno v kolumbijsko mesto Bogota.\n_START_SECTION_\nBetter Call Saul\n_START_PARAGRAPH_\n\xc5\xbde aprila 2013 je pri\xc5\xa1el v javnost tudi podatek, da se AMC in Sony zanimata za spin-off serijo, v kateri bi imel glavno vlogo Waltov pokvarjeni odvetnik Saul Goodman (Bob Odenkirk), in da Gilligan ter scenarist Peter Gould \xc5\xbee delata na projektu. Septembra 2013 je mre\xc5\xbea AMC naro\xc4\x8dila serijo pod naslovom Better Call Saul (Saulov promocijski slogan iz izvirnika), ki bo slu\xc5\xbeila kot predzgodba (prequel) izvirne serije. Better Call Saul se dogaja \xc5\xa1est let preden Saul postane Waltov odvetnik, premiero je do\xc5\xbeivela 8. februarja 2015 na AMC in manj kot mesec dni kasneje tudi pri slovenskem distributerju AMC-jevega programa.\n_START_SECTION_\nEl Camino: A Breaking Bad Movie\n_START_PARAGRAPH_\nFebruarja 2019 je bil napovedan celove\xc4\x8derni film po seriji. El Camino bo iz\xc5\xa1el 11. oktobra 2019 v distribuciji podjetja Netflix, ki bo film najprej ponudilo ekskluzivno prek svoje spletne storitve, kasneje pa ga bo predvajala tudi mre\xc5\xbea AMC. Prikazoval bo dogodke tik po koncu finala serije Kriva pota, ko Jesse Pinkman uide ugrabiteljem, in spremljal njegovo iskanje svobode. Scenarij za El Camino je napisal in ga produciral Vince Gilligan, Aaron Paul pa je ponovil svojo vlogo Pinkmana.\n_START_SECTION_\nOcene kritikov\n_START_PARAGRAPH_\nOb zaklju\xc4\x8dku je bila serija dele\xc5\xbena vsesplo\xc5\xa1nega odobravanja kritikov, mnogi od njih so jo razglasili za enega najbolj\xc5\xa1ih televizijskih programov vseh \xc4\x8dasov. Uvr\xc5\xa1\xc4\x8dena je bila tudi na razli\xc4\x8dne lestvice najbolj\xc5\xa1ih serij; tako jo je American Film Institute (AFI) uvrstil med deset najbolj\xc5\xa1ih serij v letih 2008, 2010, 2011, 2012 in 2013, revija TV Guide leta 2013 na deveto mesto svoje lestvice \xc5\xa1estdesetih najbolj\xc5\xa1ih TV-serij vseh \xc4\x8dasov, revija The Hollywood Reporter pa leta 2015 na drugo mesto lestvice stotih najljub\xc5\xa1ih TV-serij vseh \xc4\x8dasov, ki je nastala na podlagi ankete med igralci, re\xc5\xbeiserji ter scenaristi._NEWLINE_Odziv je bil sprva razmeroma pozitiven. V prvi sezoni so kritiki izpostavili predvsem odli\xc4\x8dno igro obeh glavnih protagonistov in \xc5\xbee takrat so se pojavili komentarji, da je med njima \xc2\xbbenkratna kemija\xc2\xab. Drugi, denimo Matthew Gilbert iz \xc4\x8dasopisa Boston Globe, so bili manj navdu\xc5\xa1eni nad vzdu\xc5\xa1jem in ocenili serijo kot nekoliko kli\xc5\xa1ejsko in neprepri\xc4\x8dljivo. Tekom naslednjih sezon so se pohvale samo \xc5\xa1e stopnjevale, na ra\xc4\x8dun vseh elementov - zgodbe, scenarija, igre, monta\xc5\xbee, vzdu\xc5\xa1ja, uporabe zvoka, pozornosti na detajle itd. Na spletni strani Metacritic, ki zbira in povpre\xc4\x8di ocene pomembnej\xc5\xa1ih kritikov, ima tako druga sezona oceno 84, tretja 89, \xc4\x8detrta 96 in peta kar 99 od 100. Na podlagi ocene zadnje sezone na Metacriticu je bila vpisana v Guinnessovo knjigo rekordov kot kriti\xc5\xa1ko najbolje sprejeta TV-serija vseh \xc4\x8dasov._NEWLINE_Svoje so dodale tudi slavne osebnosti. \xc5\xbde v za\xc4\x8detku druge sezone je pisatelj Stephen King zapisal, da je to najbolje napisana serija, kar jih je videl na televiziji, ter jo primerjal s kultnimi Twin Peaks, igralec Anthony Hopkins pa je po ogledu celotne serije poslal Bryanu Cranstonu pismo s pohvalo zanj in celotno ekipo ter potrdil avtorstvo, ko je pri\xc5\xa1lo v javnost. Vsesplo\xc5\xa1no kriti\xc5\xa1ko in javno odobravanje je doseglo vrhunec s koncem serije, ko so komentatorji Kriva pota postavili ob bok ostalim znanilcem preporoda ameri\xc5\xa1ke televizije z za\xc4\x8detka 21. stoletja.\n_START_SECTION_\nPosnemovalci\n_START_PARAGRAPH_\nV letih po predvajanju serije so, predvsem v ZDA, pri\xc5\xa1li v javnost razli\xc4\x8dni primeri zlo\xc4\x8dinov, ki naj bi jih navdihnilo po\xc4\x8detje likov v Krivih potih. To\xc5\xbeilci ali obto\xc5\xbeeni so v ve\xc4\x8d primerih izpostavili domnevno vzporednico, kar jim je prineslo medijsko pozornost, saj so tovrstne povezave med umetnostjo in vsakdanjim \xc5\xbeivljenjem \xc5\xbee dolgo privla\xc4\x8dna snov za pisce novic._NEWLINE_Neka Britanka je denimo leta 2014 prek spleta naro\xc4\x8dila mo\xc4\x8dan strup, s katerim naj bi posku\xc5\xa1ala ubiti svojo mati. Na sojenju je izjavila, da je zgolj fantazirala, da je televizijska zvezda, podobno kot Walter White, ki je v seriji uporabil ricin, a da na\xc4\x8drta ni izpeljala. Povezave konkretno s serijo Kriva pota so omenjali tudi v primeru ameri\xc5\xa1kega gimnazijskega u\xc4\x8ditelja kemije, ki naj bi doma izdeloval metamfetamin, in v primeru francoskih \xc5\xa1tudentov, obto\xc5\xbeenih umora \xc5\xbeenske, ki jim je dolgovala denar. Njeno truplo naj bi posku\xc5\xa1ali razgraditi v sodu kisline, kar naj bi navdihnila serija, v kateri Walter in Jesse pogosto uporabita fluorovodikovo kislino v plasti\xc4\x8dnih sodih, da se znebita trupel._NEWLINE_Leta 2015 je moral Vince Gilligan javno prositi obo\xc5\xbeevalce, naj prenehajo poustvarjati prizor iz tretje sezone, v katerem Walter jezno vr\xc5\xbee pico na streho hi\xc5\xa1e, ko ga \xc5\xbeena ne spusti noter. Prito\xc5\xbeila sta se mu namre\xc4\x8d resni\xc4\x8dna lastnika hi\xc5\xa1e v Albuquerqueju, v kateri je bil posnet velik del serije, vklju\xc4\x8dno s tem prizorom, ki nista bila navdu\xc5\xa1ena nad tem, da morata stalno odstranjevati pice s svoje strehe. Nekateri so sloves serije izkoristili tudi v poslovne namene; nastalo je nekaj tematskih lokalov (sicer neavtoriziranih), ki privabljajo goste s poustvarjanjem vzdu\xc5\xa1ja serije, v Albuquerqueju pa podjetniki prirejajo ture po lokacijah snemanja.'